Matovič, Igor, podpredseda vlády a minister financií SR (2021-11-02):
Ďakujem pekne. Chcem len touto formou zareagovať na podnet, ktorý tu pred chvíľkou zaznel. Pripadá mi to až smiešne, akože áno. Išiel som do politiky preto, lebo som sa nemohol pozerať na to, jako politici, ktorí boli vtedy pri moci – Fico, Mečiar a Slota – zneužívali nevedomosť svojich vlastných voličov. A toto vystúpenie bolo presne v takom duchu, že ideme tu vopred strašiť ľudí, že týmto zákonom môžu narásť ceny potravín, a potom logicky, však ceny potravín rastú s každým rokom, tak potom budeme ukazovať, že jéj, tam je ten vinník, Matovič, on zaokrúhlil ceny, on prijal taký zákon, že vlastne tie reťazce mali zvyšovať ceny, na základe toho zvyšovali ceny potravín. On im to vlastne prikázal. Tak ešte raz. Týmto zákonom sa nemení nič na cenách v obchodoch. Ceny v obchodoch naďalej sú na rozhodnutí každého jedného obchodníka. A každá jedna cena môže končiť ľubovoľnou číslicou na konci. Nulou, jednotkou, dvojkou, trojkou, štvorkou, päťkou, šestkou, sedmičkou, osmičkou, devinou a potom znova nulou a tak ďalej. Čiže naďalej ceny tovarov aj tých potravín, aj tých rožkov, teda keď som už raz o tých rožkoch hovoril, budú končiť na jeden cent. A rôznu číslicu na konci si obchodník vyberie. Trh sa postará o to, aby niekto sa neskrýval pod tento zákon a nehovoril k ľuďom, že viete čo, teraz nám ministerstvo financií prikázalo, aby sme zaokrúhlili ceny na päť centov a tým pádom rožky už nebudú osem, ale budú desať. To si len hlupák môže myslieť, že by takto to mohlo fungovať v obchode, keď jednoducho žiaden zákon k tomu nenabáda. Hovorí to o inom, že keď do jedného veľkého nákupného košíka sa dá asi, povedzme 30, 40 vecí pri tom jednom víkendovom nákupe, každá tá položka má na konci nejaké číslo. Na konci sa to zráta a podľa toho, jak to vyjde, tak matematicky sa to zaokrúhli buď hore päť centov, alebo dole päť centov. Pravdepodobnosť, je to čistá matematika, pravdepodobnosť síce som nemal rád na škole, ale túto časť matematiky zase rád mám alebo tento konkrétny príklad. Jednoducho, tak ako som povedal, keďže čísla nula a päť, to sú dve čísla z desiatich alebo číslice z desiatich, 20 % nákupov sa zaokrúhľovať nebude. 80 % nákupov sa zaokrúhľovať bude, ale keďže pri takomto rozličnom mixe toho, čo si nahádžete do košíka, je to naozaj desiatky miliónov nákupov, možno stovky miliónov nákupov v priebehu roka, úplne identicky 40 % nákupov sa bude zaokrúhľovať dole a 40 % nákupov sa bude zaokrúhľovať hore na päťcentovky. Strašiť ľudí alebo chystať si podhubie na to, aby som potom hovoril, vidíte, toto kvôli tomu zaokrúhľovaniu Matovičovemu rastú ceny potravín, je presne to, kvôli čomu som pred trinástimi rokmi sa do politiky rozhodol vstúpiť, lebo som sa nedokázal pozerať na tie tlačové konferencie, kde si sadol Fico a povedal, že, milí dôchodcovia, my vám dáme tie vianočné dôchodky, lebo my tak strašne myslíme na vás. Ale neposadil si vedľa seba Počiatka, ktorý by povedal, že ale my hospodárime tak, že kradneme jak po nebohom, každý rok robíme dlhy a tým pádom na tie vaše vianočné dôchodky si zobereme len ďalšiu pôžičku, ktorú budú splácať, milí dôchodcovia, vaše vnúčatá. A keďže toto ste nedokázali nikdy ľuďom povedať, pravdu, a hovorili ste iba to á, lebo ste sa spoliehali na to, že vaši voliči zrejme že sú hlúpi alebo že seno žerú, tak ja z tohto miesta som považoval za dôležité vystúpiť a povedať, že som presvedčený, že vaši voliči seno nežerú, pán Kažimír, či Kamenický, a nenechajú sa oklamať takýmito ľúbivými drístami, ktoré tu produkujete. Ďakujem pekne.